1930 — Сергей Иванович Иванов, театр актер, режиссёр, Россий Федерацийын сулло артистше, Марий Эл сымыктышын сулло пашаеҥже шочмо кечыже. Тудлан – 82 ий. Сергей Иванович Юлсер кундем Элнеттӱр ял гыч. Помар кыдалаш школым тунемын пытарымек, Палантай лӱмеш музыкал-театрал пӧлкашке тунемаш пурен. Тунемме жапыштыжак спектальлаште модаш тӱҥалын. А ГИТИС деч вара Шкетан лӱмеш драм театрыште режиссёр семын пашам ыштен. Марий тӱвырам вияҥдымаште тудын надырже моткоч кугу: 1963-шо ийыште Сергей Иванович икымше марий «Акпытыр» оперым шынден.